Document ID: 32007R0394

UREDBA KOMISIJE (ES) št. 394/2007
z dne 12. aprila 2007
o spremembi Priloge I k Uredbi Sveta (EGS) št. 2092/91 o ekološki pridelavi kmetijskih proizvodov in označevanju tovrstno pridelanih kmetijskih proizvodov in živil
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 2092/91 z dne 24. junija 1991 o ekološki pridelavi kmetijskih proizvodov in označevanju tovrstno pridelanih kmetijskih proizvodov in živil (1) in zlasti druge alinee člena 13 Uredbe,
ob upoštevanju naslednjega:
(1)
V skladu z načeli ekološke pridelave na ravni kmetije iz Priloge I k Uredbi (EGS) št. 2092/91 je treba živino krmiti z ekološko pridelano krmo. Vendar pa lahko omejen del količine krme vsebuje posamična krmila iz faze preusmeritve, kakor je opredeljeno v točki 24 člena 4 Uredbe (EGS) št. 2092/91.
(2)
Proizvajalci v nekaterih državah članicah se trenutno spoprijemajo s pomanjkanjem ekološko pridelane krme zaradi podpovprečnih letin ekoloških pridelkov, strožjih zakonskih zahtev v zvezi z ekološkim izvorom krme ter vse večjega povpraševanja po ekoloških pridelkih. Da bi se to pomanjkanje ublažilo, se zdi primerno za omejeno obdobje predvideti povišanje odstotka posamičnih krmil iz faze preusmeritve, ki se lahko vključijo v krmo.
(3)
Začasno povišanje dovoljenega odstotka posamičnih krmil iz faze preusmeritve bo zagotovilo tudi prihodnje dobave ekološko pridelane krme in kmete spodbudilo k prehodu na ekološko kmetovanje, saj se bodo izboljšale razmere na trgu krme iz faze preusmeritve.
(4)
Uredbo (EGS) št. 2092/91 je zato treba ustrezno spremeniti.
(5)
Ukrepi, predvideni s to uredbo, so v skladu z mnenjem odbora, ustanovljenega s členom 14 Uredbe (EGS) št. 2092/91 -
SPREJELA NASLEDNJO UREDBO:
Člen 1
Priloga I k Uredbi (EGS) št. 2092/91 se spremeni v skladu s Prilogo k tej uredbi.
Člen 2
Ta uredba začne veljati sedmi dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 12. aprila 2007

Labels: 3
17
6